北山道中示公爲
作者：晁補之
朝代：宋

paragraphs: 吾方賣劍日，汝正抱孫歸。
昭代無官守，平生近釣磯。
青山上野艇，白水到林扉。
曬棗日猶烈，鳴枝風已威。
荒陂民事少，迂徑客行稀。
傷雨蟬知默，違霜雁見幾。
卜居南縣早，收課北莊微。
行李牧兒識，生涯田叟譏。
烝嘗了歲事，簦屩息塵機。
反舍從爭席，行衢莫振衣。
潛逃多落莫，放浪少歔欷。
文字陪吾老，功名許汝非。